b"\n_START_ARTICLE_\nCastell de Ra\xc3\xafmat\n_START_SECTION_\nDescripci\xc3\xb3\n_START_PARAGRAPH_\nSobre un tur\xc3\xb3 que domina les terres de Ra\xc3\xafmat es troba aquest edifici de planta rectangular amb una torre circular en una cantonada. Consta de planta baixa i dos pisos. A la fa\xc3\xa7ana principal s'obren tres obertures: a un costat hi ha una porta d'arc de mig punt adovellada i al centre i l'altre costat dues grans finestres d'arc pla. Als pisos superiors s'obren 3 finestres per pis en els mateixos eixos que les obertures de la planta baixa. La teulada \xc3\xa9s a quatre vessants i d'una cantonada, en diagonal amb la torre, s'al\xc3\xa7a una petita torre quadrangular d'un pis m\xc3\xa9s. A la fa\xc3\xa7ana posterior hi ha una construcci\xc3\xb3 annexa de planta baixa i un pis. Tot l'edifici ha estat molt reformat.\n_START_SECTION_\nHist\xc3\xb2ria\n_START_PARAGRAPH_\nEl castell \xc3\xa0rab de Ra\xc3\xafmat fou atorgat a Guerau de Jorba (cavaller que acompany\xc3\xa0 a Ramon Berenguer IV). Posteriorment, pass\xc3\xa0 a la Pia Almoina de la Seu de Lleida. Despr\xc3\xa9s de la desamortitzaci\xc3\xb3, el lloc de Ra\xc3\xafmat s'incorpor\xc3\xa0 a la ciutat de Lleida i, ja al segle XX, pass\xc3\xa0 als Ravent\xc3\xb3s-Codorniu. L'edifici es va reestructurar el 1914 i entre 1932 i 1935 Rafael Mas\xc3\xb3 va fer una intervenci\xc3\xb3 que afect\xc3\xa0 l'interiorisme del vest\xc3\xadbul, sala de pas i menjador on tamb\xc3\xa9 hi va dissenyar la llar de foc i diversos mobles."